Diari Oficial de la Generalitat Valenciana


Sumari del DOGV 7053, del 25-06-2013 (2013/6674)

ORDE 65/2013, de 21 de juny, de la Conselleria d'Educació, Cultura i Esport, per la qual es regula la convocatòria i el procediment per a la selecció de conservatoris i centres autoritzats d'ensenyances artístiques elementals i professionals de música i de dansa receptors d'alumnat invitat en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7053

Data del DOGV
:   25-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6674


Data del document
:   21-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 65/2013, de 21 de juny, de la Conselleria d'Educació, Cultura i Esport, per la qual es regula la convocatòria i el procediment per a la selecció de conservatoris i centres autoritzats d'ensenyances artístiques elementals i professionals de música i de dansa receptors d'alumnat invitat en la Comunitat Valenciana. [2013/6674]  
A la Comunitat Valenciana cada promoció d'alumnat que es forma en ensenyances professionals de música i de dansa està més preparada i és posseïdora de millors habilitats i destreses, tant en el sentit acadèmic com en el professional. A la vista de les dades evidents, el desenrotllament d'activitats de música i dansa ha de proliferar i deixar patent que la inversió en educació és una aposta segura per a aconseguir millors resultats encara en estes ensenyances de música i de dansa.   
Les conferències, classes magistrals, intercanvis d'alumnat i congressos, entre altres experiències, són diferents recursos o activitats que es desenrotllen des de fa molts anys en els conservatoris i centres autoritzats d'ensenyances artístiques elementals i professionals de música i de dansa repartits per la Comunitat Valenciana. D'esta manera, la promoció de totes estes activitats afavorix el desenrotllament, la progressió i la millora del rendiment acadèmic de l'alumnat i repercutix, de manera directa, en un major índex de qualitat en el sistema educatiu de les ensenyances de música i de dansa.   
Així doncs, promoure la col·laboració entre diferents organismes, entitats, agrupacions, associacions professionals de música i dansa sense ànim de lucre, persones i centres docents educatius de música i dansa, a l'efecte de dissenyar activitats i millores acadèmiques i professionals en l'alumnat, suposarà un acostament fins als índexs més alts de professionalitat, de rendiment i d'èxit acadèmic entre l'alumnat de les ensenyances de música i de dansa.   
Per tot això, a proposta de les direccions generals de Formació Professional i Ensenyances de Règim Especial i d'Innovació, Ordenació i Política Lingüística, de data 31 de maig de 2013, de conformitat amb esta, i en virtut de les competències atribuïdes en l'article 53 de l'Estatut d'Autonomia de la Comunitat Valenciana, l'article 28.e de la Llei 5/1983, de 30 de desembre, del Consell, i el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i les que preveu la Llei Orgànica 2/2006, de 3 de maig, d'Educació, en l'article 48, en relació amb les ensenyances elementals i professionals de música i dansa, així com en el Decret 159/2007, de 21 de setembre, del Consell, pel qual s'establix el currículum de les ensenyances elementals de música i es regula l'accés a estes ensenyances; en el Decret 157/2007, de 21 de setembre, del Consell, pel qual s'establix el currículum de les ensenyances elementals de dansa i es regula l'accés a estes ensenyances; en el Decret 158/2007, de 21 de setembre, del Consell, pel qual s'establix el currículum de les ensenyances professionals de música i es regula l'accés a estes ensenyances, i en el Decret 156/2007, de 21 de setembre, del Consell, pel qual s'establix el currículum de les ensenyances professionals de dansa i es regula l'accés a estes ensenyances, despleguen el que disposa la normativa bàsica;   
  
  
ORDENE  
  
Article 1. Objecte de la convocatòria  
1. Esta orde té com a objecte regular el procediment de selecció de centres receptors d'alumnat invitat entre organismes, entitats, agrupacions, associacions professionals de música i dansa sense ànim de lucre, persones i centres docents educatius de música i dansa.  
  
2. Esta orde té com a finalitat millorar el rendiment i la qualitat educativa del nostre alumnat, a través de la mobilitat i del foment de l'ocupabilitat. S'intenta crear vincles de col·laboració entre els centres educatius per a establir projectes comuns de treball entre alumnat de diferents centres, nacionals i internacionals.   
Article 2. Participants  
1. Podran participar voluntàriament en esta convocatòria els conservatoris i centres autoritzats d'ensenyances artístiques elementals i professionals de música i de dansa en l'àmbit de gestió de la Comunitat Valenciana.   
2. La direcció del centre serà la responsable de coordinar les invitacions i d'acordar les característiques de l'activitat, l'admissió, la temporalitat, el desenrotllament, la continuïtat i l'avaluació, amb l'aprovació del claustre de professors i del consell escolar, sempre que hi haja professorat del seu centre que desitge participar en el programa.   
3. La direcció del centre participant designarà com a coordinador/a un membre de cada especialitat corresponent al desenrotllament de l'activitat.   
4. El/la coordinador/a de l'activitat s'encarregarà de la planificació, organització, avaluació i desenrotllament de l'experiència en el centre.   
5. El perfil dels participants haurà de reunir les condicions següents:  
  
a) Centres: es valorarà positivament l'experiència de participació en programes institucionals.   
b) Alumnat: es valorarà positivament l'alumnat amb altes capacitats i el currículum del participant.   
  
Article 3. Condicions de participació  
1. Podran participar voluntàriament en esta experiència d'alumnat invitat, totes aquelles persones (exalumnes, alumnat nacional o internacional, altres entitats o organismes, associacions professionals de música i dansa sense ànim de lucre, persones i centres docents educatius de música i dansa...), que hagen rebut invitació per part de la direcció del centre o viceversa.   
2. L'intercanvi d'alumnat no podrà excedir més de 30 dies naturals, tenint en compte que la seua estada acadèmica no implicarà la matriculació en el centre ni tampoc les convalidacions d'assignatures respecte al currículum acadèmic de cada alumne/a. Estos intercanvis estaran sempre sol·licitats a través de la direcció d'un centre, que s'encarregarà d'elaborar un projecte d'intercanvi o d'acollida d'alumnat.   
  
3. L'alumnat invitat podrà participar en totes aquelles activitats previstes en la PGA sense que esta participació interferisca en perjuí per al centre.   
4. La participació de l'alumnat invitat es podrà suspendre en el cas que l'actitud de l'alumnat invitat genere problemes o conflictes en la convivència acadèmica del centre.   
5. L'alumnat invitat haurà de complir algun dels requisits següents:   
  
a) Estar vinculats al món professional de la música i/o de la dansa.  
  
b) Ser músics o ballarins professionals.  
c) Haver estudiat o estar estudiant en centres oficials i/o en escoles de reconegut prestigi nacional i internacional.  
6. Sense perjuí del que establix l'article anterior, i afavorint el concepte d'intercanvi, es podrà admetre com a alumnat invitat alumnat d'altres centres educatius, tant nacionals com internacionals.   
  
7. Els drets i deures específics de l'alumnat invitat són els següents:  
  
a) Comprometre's a complir el reglament de règim intern del centre.  
  
b) Assistir a totes les classes pràctiques de música o dansa de qualsevol especialitat a les quals siga invitat, amb la regularitat presentada en el projecte i sota la tutela presencial del docent coordinador de l'activitat de recepció d'alumnat invitat.   
8. La participació de l'alumnat invitat no constituïx vincle acadèmic, laboral ni contractual de cap tipus entre este alumnat i el centre, ni cap contraprestació econòmica durant el seu desenrotllament. Serà imprescindible, per part de l'alumnat invitat, presentar una cobertura de riscos, ja siga a través d'una assegurança escolar o bé d'una pòlissa de assegurança de responsabilitat civil subscrita per part de cada alumne/a.   
  
Article 4. Professorat  
1. La participació del professorat dels centres participants en la recepció d'alumnat invitat en el desenrotllament d'experiències relacionades amb estos aspectes és voluntària, però requerirà que el/la docent tinga experiència i formació acadèmica adequada en l'activitat que haja de desenrotllar. Així mateix, el/la docent coordinador/a de la recepció d'alumnat invitat haurà de realitzar una tutela presencial de la mencionada activitat.   
2. Als docents que participen en estes experiències de recepció d'alumnat invitat se'ls reconeixerà esta activitat, entre un mínim de 8 hores i un màxim de 30 hores, emmarcada dins de l'article 16 de l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, el reconeixement i el registre de les activitats formatives (DOCV 31.10.2012).   
3. El Servici de Formació del Professorat de la conselleria competent en matèria d'educació, en finalitzar el curs acadèmic, expedirà al professorat participant en l'experiència de recepció d'alumnat invitat, així com al professorat coordinador de l'activitat, el corresponent certificat.  
  
Article 5. Sol·licituds, documentació i termini de presentació   
1. La direcció dels centres que desitgen presentar propostes de realització d'activitats relacionades amb la recepció d'alumnat invitat, elaboraran un projecte d'activitats a realitzar per a cada una de les experiències dirigides a la direcció general competent en matèria d'ensenyances de règim especial, on adjuntaran la documentació següent:  
a) Sol·licitud de participació, que serà únicament per via telemàtica (especificada en l'article 5.2 d'esta orde).  
b) Projecte de desenrotllament de l'experiència de recepció d'alumnat invitat, seguint els aspectes detallats en l'article 6.3 d'esta orde.   
  
2. La documentació es presentarà via telemàtica, a través de la ferramenta web del servici competent en matèria de formació del professorat, secció Formació.   
3. El termini de presentació d'instàncies estarà obert permanentment durant tot el curs acadèmic, amb l'única condició que la presentació del projecte siga, com a mínim, amb una anterioritat de 30 dies naturals a la realització de l'activitat.   
  
Article 6. Característiques de l'experiència de recepció d'alumnat invitat  
1. Cada conservatori o centre autoritzat d'ensenyances artístiques elementals i professionals de música i de dansa elaborarà un projecte de desenrotllament de l'experiència de recepció d'alumnat.  
2. L'elaboració del projecte recaurà sobre els coordinadors de l'activitat.   
3. El projecte i tota la documentació adjunta es presentaran per via telemàtica.   
4. La proposta de projecte haurà de complir la presentació dels requisits següents:   
a) Projecte pedagògic: objectius, continguts, professorat d'origen i receptor, tipus d'alumnat, temporalitat, tipus d'activitats de desenrotllament de l'experiència (tant dins com fora del centre) i avaluació del projecte.   
b) Acta d'aprovació del claustre de professors i del consell escolar del centre.  
c) Acceptació escrita per part de la direcció del centre o institució d'origen i el centre receptor de desenrotllament de l'experiència de recepció d'alumnat invitat.   
d) Nomenament del professorat/alumnat del centre d'origen i del centre receptor responsable per a la realització de l'experiència, així com de la relació nominal de l'alumnat i el compromís de tramitar una memòria avaluativa de l'experiència, la qual inclourà totes les dades ací establides.   
e) Còpies compulsades de les autoritzacions de pares/mares o tutors legals de l'alumnat per a realitzar l'experiència de recepció d'alumnat. Les autoritzacions originals seran arxivades en el centre.   
f) Còpies compulsades de l'assegurança escolar o bé d'una pòlissa de assegurança de responsabilitat civil subscrita per part de cada alumne/a invitat/ada.  
g) Professorat coordinador i participant de l'activitat del centre d'origen i del receptor.  
  
Article 7. Autorització de programes de recepció d'alumnat invitat  
1. La direcció general competent en matèria d'ensenyances de règim especial revisarà els projectes de recepció d'alumnat i autoritzarà o desestimarà la seua realització, amb un informe previ de la Inspecció Educativa. Es dictarà una resolució expressa a este efecte, la qual es notificarà a la direcció del centre en el termini màxim de dos mesos des de la recepció de la sol·licitud, i es podran entendre com a desestimatoris els efectes del silenci administratiu.  
2. Contra la resolució de la direcció general competent en matèria d'ensenyances de règim especial, els centres autoritzats d'ensenyances artístiques elementals i professionals de música i de dansa podran interposar recurs d'alçada davant de la secretaria autonòmica competent en matèria d'educació.  
  
Article 8. Sol·licitud de programes institucionals  
La petició de realització d'este projecte de recepció d'alumnat invitat no és incompatible amb la sol·licitud de participació d'altres programes institucionals.  
  
Article 9. Seguiment del projecte  
La realització de l'activitat de recepció d'alumnat invitat tindrà el suport de la direcció general competent en matèria d'ensenyances de règim especial i de l'assessoria específica d'Ensenyances Artístiques Professionals de la xarxa de CEFIRE.   
  
Article 10. Difusió, aplicació i compliment de la norma  
1. Les direccions territorials competents en matèria d'educació adoptaran les mesures necessàries per a la difusió i l'aplicació d'esta orde.   
2. La Inspecció Educativa vetlarà pel compliment del que establix esta orde i pel bon funcionament de l'experiència de recepció d'alumnat invitat.   
  
DISPOSICIONS ADDICIONALS  
  
Primera. Delegació de competències  
Es delega en la direcció general competent en matèria d'ensenyances de règim especial l'autorització dels programes de recepció d'alumnat invitat. Així mateix, se l'autoritza per a dictar les resolucions i instruccions necessàries per al compliment i l'aplicació del contingut de la present orde.  
  
Segona. difusió i supervisió de la norma  
1. Els equips directius dels conservatoris i la direcció dels centres autoritzats d'ensenyances artístiques elementals i professionals de música i de dansa compliran i faran complir el contingut de la present orde i difondran el seu contingut entre els membres de la comunitat educativa.  
  
2. La Inspecció Educativa vetlarà pel compliment del que establix esta orde.  
  
Tercera. Incidència en les dotacions de gasto  
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.   
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa la present orde.   
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 21 de juny de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET